Ցուցահանդէսի եւ զայն ընկերակցող եւ այսօր լոյս տեսած մեր Ցուցակի միջոցաւ՝ կը յուսանք այս եզակի աւանդութենէն քաղուած գեղեցկագոյն նմոյշներ հանրութեան ներկայացնել: Ջանացինք հոգեկանութեան, նկարազարդման արուեստի եւ եկեղեցական երաժշտութեան՝ Հայ եւ Եւրոպական աւանդութեանց միջեւ վերջին հինգ դարերու փոխ-յարաբերութեանց արգասիքներէն ընտիր նմոյշներ ցոյց տալ: Հայոց բերած իւրուրոյն եւ նշանակալից ներդրումը այս բոլոր մարզերուն մէջ անուրանալի է, ինչպէս նաեւ Հայ մշակոյթի հարստացումը Եւրոպական միջավայրի հետ ունեցած իր պատմական շփմանց շնորհիւ՝ որոնցմով սակայն Հայ հանճարը պատուաստուեցաւ՝ առանց երբեւիցէ իր սեպհական նկարագիրը, համն ու շունչը կորսնցելու: